Temeljem članka 14. Uredbe o postupku davanja koncesijskog odobrenja na pomorskom dobru („Narodne novine“ broj 36/04, 63/08, 133/13, 63/14) i članka 48. Statuta Općine Povljana („Službeni glasnik Zadarske županije“ broj 13/21), Općinski načelnik Općine Povljana donosi

**GODIŠNJI PLAN**

**upravljanja pomorskim dobrom na području**

**Općine Povljana za 2023. godinu**

**I. OSNOVNE ODREDBE**

**Članak 1.**

Pod upravljanjem pomorskim dobrom podrazumijeva se održavanje, briga o zaštiti pomorskog dobra u općoj uporabi te posebna upotreba ili gospodarsko korištenje pomorskog dobra na temelju koncesije ili koncesijskog odobrenja.

Opća upotreba pomorskog dobra podrazumijeva, da, svatko ima pravo služiti se pomorskim dobrom sukladno njegovoj prirodi i namjeni.

Koncesijsko odobrenje daje se fizičkim i pravnim osobama za obavljanje djelatnosti na pomorskom dobru koja ne isključuje ni ograničava opću upotrebu pomorskog dobra.

**Članak 2.**

Ovim Godišnjim planom upravljanja pomorskim dobrom na području Općine Povljana za 2023. godinu (u daljem tekstu: Godišnji plan) uređuje se:

1. plan redovitog upravljanja pomorskim dobrom,
2. sredstva za redovito upravljanje pomorskim dobrom,
3. popis djelatnosti iz Jedinstvenog popisa djelatnosti koje se mogu obavljati na području Općine Povljana (u daljnjem tekstu: Općina),
4. mikrolokacije za obavljanje djelatnosti pod c).

**II. PLAN REDOVNOG UPRAVLJANJA POMORSKIM DOBROM I SREDSTVA ZA REDOVNO UPAVLJANJE**

**Članak 3.**

U smislu ovog Godišnjeg plana pod redovitim upravljanjem pomorskim dobrom smatra se briga o zaštiti i održavanju pomorskog dobra u općoj uporabi.

Redovito upravljanje pomorskim dobrom obuhvaća:

* čišćenje plaža i kupališta,
* nadohrana dijelova plaža,
* postavljanje i uklanjanje psiholoških linija i plutača radi zaštite i sigurnosti građana,
* postavljanje javnih wc- a i tuševa, kabina za presvlačenje.

Briga o zaštiti pomorskog dobra i održavanje pomorskog dobra provodi se sanacijom oštećenja na pomorskom dobru, uređenjem plaža dovozom pijeska i drugog materijala- dohranjivanje plaža, čišćenje i odvoz smeća, postavljanje posuda za odlaganje smeća na plažama, postavljanje tuševa, postavljanje sanitarnih čvorova, postavljanje urbane opreme i slično.

**Članak 4.**

Na dijelovima pomorskog dobra za koja je dodijeljena koncesija ili koncesijsko odobrenje za obavljanje određene djelatnosti na morskoj obali, o zaštiti i održavanju pomorskog dobra brine se ovlaštenik koncesije, odnosno korisnik koncesijskog odobrenja. Nadzor na prethodno navedenim odredbama za potrebe Općine Povljana provodi komunalni redar.

**Članak 5.**

Sve fizičke i pravne osobe koje koriste pomorsko dobro, građevine i druge objekte na pomorskom dobru koji su trajno povezani pomorskim dobrom moraju iste koristiti na način da ne ograničavaju opću upotrebu pomorskog dobra, odnosno moraju omogućiti da svatko ima pravo služiti se pomorskim dobrom sukladno njegovoj prirodi i namjeni.

**Članak 6.**

U 2023. godini Općina će poduzeti mjere na zaštiti i održavanju pomorskog dobra u općoj upotrebi uređenjem šetnica, pješačkih staza, potpornih zidova uz plaže i prema plažama, rekonstrukcijom postojećih molova, opremanjem urbanom opremom i sl., a za što se planira utrošiti iznos od 139.000,00 €

Sredstva će se utrošiti na slijedeće namjene:

1. izgradnja prilaznih rampi za invalide na plažama u iznosu 5.700,00 €,
2. postavljanje zaštitne mreže na plažama u iznosu 3.000,00 €,
3. dohranjivanje plaža šljunkom i održavanje plaža, nabava nove opreme za plaže, košarice za smeće, ukrasne vaze, klupe i sl., čišćenje plaža sa odvozom smeća, te čišćenje nanosa sa premještanjem u iznosu 26.500,00 €,
4. uređenje Plaže Livade 104.000,00 €

**III. SREDSTVA ZA REDOVNO UPRAVLJANJE POMORSKIM DOBROM**

**Članak 7.**

Za provedbu mjera redovitog upravljanja pomorskim dobrom navedenih u članku 3. ovog Godišnjeg plana koristit će se sredstva ostvarena od izdanih koncesijskih odobrenja i pripadajući dio naknada za koncesije, a sve kako slijedi:

1. sredstva od naknade za koncesije na pomorskom dobru na području Općine Povljana- 12.000,00 €
2. sredstva od naknade za upotrebu pomorskog dobra- 2.000,00 €

**IV. POPIS DJELATNOSTI IZ JEDINSTVENOG POPISA DJELATNOSTI NA POMORSKOM DOBRU KOJE SE MOGU OBAVLJATI NA PODRUČJU OPĆINE POVLJANA**

**Članak 8.**

Na pomorskom dobru na području Općine Povljana mogu se obavljati djelatnosti, a sukladno Uredbi o postupku davanja koncesijskog odobrenja na pomorskom dobru na pomorskom dobru (Narodne novine broj 36/04, 63/08, 133/13, 63/14), Tablica 2. Jedinstvenog popisa djelatnosti na pomorskom dobru :

1. iznajmljivanje sredstava i to:
2. daske za jedrenje, sandolina, pedalina, sub daska, kajak i sl.
3. skuter (skuteri na vodi/ jet set)
4. ugostiteljstvo i trgovina i to:
5. kiosk, prikolice, montažni objekti do 12m² i sl.
6. pripadajuća terasa objekta
7. štand (rukotvorine, igračke, suveniri, jednostavna jela, reklamiranje i sl.)
8. ambulantna prodaja (škrinja, aparati za sladoled, palačinke, kokice, jednostavna jela, autohtoni proizvodi i sl.)
9. komercijalno – rekreacijski sadržaji i to:
10. aqua park, vodeni trampolin i drugi morski sadržaji
11. zabavni sadržaji
12. suncobrani, ležaljke
13. snimanje komercijalnog programa i reklamiranje

Djelatnosti koje se mogu obavljati na pomorskom dobru na području Općine Povljana određene su po pojedinim mikro-lokacijama.

Popis djelatnosti koje se mogu obavljati na pojedinim mikrolokacijama, te predviđeni broj koncesijskih odobrenja sastavni je dio ovog Plana i nalazi se u Prilogu I.

**V. MIKROLOKACIJE ZA OBAVLJANJE DJELATNOSTI**

**Članak 9.**

Mikrolokacije za obavljanje djelatnosti iz prethodnog članka naznačene su u grafičkom djelu koji je sastavni je dio ovog Plana i nalazi se u Prilogu I.

Sastavni dio ovog Plana je i grafički prikaz mikrolokacija sa utvrđenim sredstvima, a koje će se detaljno utvrditi kroz dodijeljena koncesijska odobrenja u vidu skica/ fotografija pojedine mikrolokacije odobrenog sredstva iz jedinstvenog popisa za obavljanje djelatnosti na pomorskom dobru, kao i njihov vanjski izgled te veličine pojedinih sredstava.

Na pomorskom dobru na području Općine Povljana utvrđuju se slijedeće mikrolokacije za izdavanje koncesijskih odobrenja:

• Mikrolokacija 1. – Plaža Dubrovnik

• Mikrolokacija 2. – Plaža Mali Dubrovnik

• Mikrolokacija 3. – Plaža Perilo

• Mikrolokacija 4. – Plaža Stara Povljana

• Mikrolokacija 5. – Plaža Prutna

**Članak 10.**

Podnositelj zahtjeva dužan je osigurati plovni put za ulaz/ izlaz pedalina, sandolina, daski za jedrenje ili sub daski iz ograđenog kupališnog prostora na način da se ulaz/ izlaz pedalina, sandolina, daski za jedrenje ili sub daski označi plutajućoj zaštitnom ogradom i na taj način napravi ljevak kroz koji će navedena sredstva izlaziti iz ograđenog prostora predviđenog za kupanje kupača i kroz koji će se vraćati u taj prostor, a sve radi zaštite kupača, osobito djece od mogućih nesretnih događaja.

Posebno se mora voditi računa o sigurnosti plovidbe.

Prostor oko dodijeljenih koncesijskih odobrenja i montažnih objekata nositelji koncesijskih odobrenja obvezni su održavati čistim i urednim te na istim nije dopušteno ostavljanje namještaja, stolova, stolica, aparat, gajbi, boca, vreća otpada ili slično, u suprotnom temeljem zapisnika komunalnog redara podnijet će se prijava nadležnoj lučkoj kapetaniji.

**Članak 11.**

Zabranjeno je „slaganje“ ležaljki i suncobrana na površinu cijele plaže prije iznajmljivanja, dakle, ležaljke i suncobrani koji se iznajmljuju na odobrenim mikrolokacijama potrebno je držati isključivo na „kupu“, odnosno složene na jednom mjestu unutar odobrene površine korištenja, a po iznajmljivanju pojedinu ležaljku i suncobran postaviti na odobrenom dijelu površine sukladno željama korisnika ležaljke.

Odobreni štandovi, info- pultovi, kiosci, reklame i sl., izgledom i veličinom, moraju biti postavljeni na način da ista nije smetnja slobodnom prolazu pješaka i automobila.

**VI. POSTUPAK IZDAVANJA KONCESIJSKOG ODOBRENJA I VISINA NAKNADE**

**Članak 12.**

Visine naknade određene u Jedinstvenom popisu djelatnosti na pomorskom dobru primjenjivati će se iz razreda B, sukladno Pravilniku o proglašenju i razvrstavanju turističkih mjesta u razrede (NN 122/09, 9/10, 61/10, 82/10, 36/11, 89/11, 141/12, 38/13, 126/15, 72/17 i 78/17), u visini određenoj po djelatnosti i mikro-lokaciji.

**Članak 13.**

Vijeće za izdavanje koncesijskih odobrenja Općine Povljana djeluje pri Jedinstvenom Upravnom odjelu Općine Povljana.

**Članak 14.**

Vijeće za davanje koncesijskih odobrenja izdaje koncesijska odobrenja na način i po postupku propisanom Uredbom o postupku davanja koncesijskog odobrenja na pomorskom dobru („Narodne novine“ broj 36/04, 63/08, 133/13 i 63/14).

Ukoliko se za istu djelatnost na jednoj mikrolokaciji prijavi više podnositelja zahtjeva, prednost će se pod istim uvjetima utvrditi po sljedećim prioritetima:

1. Dosadašnji korisnik pod uvjetom da na njegov rad nisu evidentirane pritužbe, odnosno nema nepodmirenih dugovanja prema Općini Povljana.
2. Prebivalište odnosno sjedište podnositelja zahtjeva na području Općine Povljana,
3. Po datumu predaje potpunog zahtjeva za koncesijsko odobrenje.

**Članak 15.**

Neće biti odobreno Koncesijsko odobrenje za obavljanje djelatnosti na pomorskom dobru:

1. bez suglasnosti Lučke kapetanije Zadar za djelatnosti: iznajmljivanje skutera i dječjih skutera, odnosno za gliser za vuču banana, tuba, guma, skija, padobrana i sl.,
2. ukoliko postoje neriješene obaveze tražitelja koncesijskog odobrenja prema Općini Povljana,
3. na mikrolokacijama koje se nalaze na prostoru koji se koristi temeljem koncesije ili drugog akta Općine Povljana.

Dokazi za navedeno sastavni su dio predmetnog spisa.

Koncesijska odobrenja izdavati će se na rok od 1 do 4 godina, ovisno o zahtjevima podnositelja.

**VII. KOMUNALNO ODRŽAVANJE I UREĐIVANJE**

**Članak 16.**

Korisnici koncesijskih odobrenja dužni su se pridržavati Odluke o komunalnom redu Općine Povljana i svih ostalih važećih zakonskih i pod zakonskih akata.

Korisnici koji se ne pridržavaju ovog Plana, Zakona i općinskih odluka za posljedicu će imati trajno oduzimanje koncesijskog odobrenja.

Korisnik odobrenja dužan je pridržavati se svih odredbi iz izdanog koncesijskog odobrenja, propisa o sigurnosti plovidbe, zaštite okoliša i reda na pomorskom dobru, uz obvezu uvažavanja značaja pomorskog dobra kao općeg dobra od interesa za RH, a u suprotnom će koncesijsko odobrenje biti oduzeto.

**Članak 17.**

Utvrđuje se obveza „Čistoće Povljana“ d.o.o. da održava redovno čišćenje i urednost plaža. Općina Povljana osigurava nadohranu plaža, strojno i ručno poravnanje i uređenje podloga na istima koje se javlja uslijed nepovoljnog djelovanja vjetra i morskih strujanja.

Utvrđuje se obveza „Čistoće Povljana“ d.o.o. da u suradnji s Jedinstvenim upravnim odjelom Općine Povljana osigura čistoću i poboljšanje urednosti kupališta i okoliša.

Utvrđuje se obveza Turističke zajednice Općine Povljana da osigura ograđivanje plaža psihološkim plutajućim branama te paravane za presvlačenje.

**VIII. NADZOR**

**Članak 18.**

Brigu o zaštiti pomorskog dobra u općoj upotrebi, kontroliranje poštovanja pravila ponašanja na pomorskom dobru u općoj uporabi, te sve uočene nepravilnosti Općina Povljana će provoditi putem komunalnog redara, koordinirano i uz pomoć policije, lučke kapetanije, inspektora i ostalih nadležnih službi.

**Članak 19.**

Jedinstveni upravni odjel Općine Povljana putem komunalnog redara dužan je obavljati kontrolu nad provedbom ovog Plana, sve sukladno izdanom koncesijskom odobrenju i Odluci o komunalnom redu, kao i kontrolu obveze održavanju čistoće, te o tome sačinjavati Zapisnike.

**Članak 20.**

Utvrđuje se obveza komunalnog redara Općine Povljana da prema potrebi obavlja terenski nadzor nad lokacijama korištenja koncesijskih odobrenja, izvještava nadležne službe o zatečenim nepravilnostima u korištenju, utvrđuje i uklanja bespravne korisnike pomorskog dobra, izvještava nadležne ustanove u slučaju bespravnih radova na pomorskom dobru, izvještava nadležne ustanove u slučaju oštećenja na objektima pomorskog dobra.

Komunalni redar će o uočenim prekršajima suprotno propisima Zakona, ovog Godišnjeg plana i izdanog koncesijskog odobrenja, izvijestiti Jedinstveni upravni odjel i Općinskog načelnika, te u dogovoru sa istima poduzimati daljnje radnje i obavijestiti nadležnu Lučku kapetaniju i nadležne službe za provođenje inspekcijskog nadzora nad pomorskim dobrom u Općini Povljana, te o tome obavijestiti Vijeće za dodjelu koncesijskih odobrenja Općine Povljana.

**V. ZAVRŠNE ODREDBE**

**Članak 21.**

Koncesijska odobrenja izdaje Vijeće za dodjelu koncesijskih odobrenja na način i prema odredbama postupka propisanog Uredbom o postupku davanja koncesijskog odobrenja na pomorskom dobru („Narodne novine“ broj 36/04, 63/08, 133/13 i 63/14).

Nakon što je utvrđeno da pojedini zahtjev za dodjelu koncesijskog odobrenja sadrži sve potrebno, pristupa se odlučivanju o dodjeli koncesijskog odobrenja.

Utvrđuje se obveza komunalnog redara Općine Povljana da:

1. vrši terenski nadzor nad koncesijskim odobrenjima,
2. obavijesti nadležne inspekcije glede nezakonite upotrebe pomorskog dobra,
3. izvješćuje nadležne institucije u slučaju bespravnih radova na pomorskom dobru,
4. izvješćuje nadležne institucije u slučaju oštećenja na objektima pomorskog dobra.

**Članak 22.**

Ovaj Plan stupa na snagu danom donošenja, primjenjuje se nakon ishođenja potvrde nadležnog tijela Zadarske županije, a objavit će se u „Službenom glasniku Zadarske županije“.

Grafički dio Plana (Prilog I.) nije predmet objave u „Službenom glasniku Zadarske županije“.

KLASA:342-04/23-01/1

URBROJ: 2198-25-02-1-23-1

Povljana, 18. siječnja 2023. godine

OPĆINSKI NAČELNIK

Predrag Rukavina